हरिद्वारबाट हराएका रेग्मी अझै भेटिएनन्
चारधामको धार्मिक यात्रामा आउँदा समूहबाट छुट्टिएर स्याङ्जाको पुतलीबजार–१ का ७० वर्षीय डोलराज रेग्मी हरिद्वारबाट हराएका छन् । उनी हराएको २३ दिन भइसक्दा पनि फेला परेका छैनन् । 
नयाँदिल्ली — चारधामको धार्मिक यात्रामा आउँदा समूहबाट छुट्टिएर स्याङ्जाको पुतलीबजार–१ का ७० वर्षीय डोलराज रेग्मी हरिद्वारबाट हराएका छन् । उनी हराएको २३ दिन भइसक्दा पनि फेला परेका छैनन् । स्याङ्जाबाट आफन्तजन र छरछिमेक गरेर २१ जनाको टोली जेठ ३ मा चारधाम यात्राका लागि प्रस्थान गरेको थियो । जेठ ५ मा हरिद्वारमा मन्सादेवी मन्दिर जाने केवलकार चढ्ने स्थानबाट रेग्मी र उनकी पत्नी बेलकुमारी समूहबाट छुट्टिन पुगेका थिए । त्यस दिन रेग्मी दम्पती प्रहरीको कन्ट्रोल रुममा पुगेर आफूहरू छुट्टिएको जानकारीसमेत दिएको देखिन्छ । तर, अर्को दिन हरिद्वारको भीडभाडमा दम्पती पनि छुट्टिन पुगेका थिए । बुबा–आमा नै हराएको र सम्पर्कमा नआएपछि छोरा प्रकाश साथीहरूसित हरिद्वार पुगेका थिए । ‘हरिद्वारभन्दा १२ किलोमिटर टाढा पत्थरी थनामा आमालाई भेट्टाऔं, तर बुबा अझै पनि भेटिनुभएको छैन,’ टेलिफोन सम्पर्कमा प्रकाशले भने, ‘सुरुमा गाउँबाट हिँडेको समूहबाट छुट्टिनुभएको रहेछ । पछि बुबा र आमा नै अलग हुन पुग्नुभयो ।’ ११ दिन हरिद्वार बसेर प्रहरीको सहयोगमा खोजतलास गर्दा पनि बाबु नभेटिएको उनले बताए । पहिलो दिन प्रहरीको सम्पर्कमा पुगेका रेग्मी अर्को दिन कतै पनि प्रहरीमा पुगेको रेकर्ड भेटिएको छैन । ‘केदारनाथका लागि १६ किलोमिटरको पैदल यात्रा गर्नुपर्छ, मम्मीलाई न लैजानुस् भनेका थियौं । तर, बुबाले चिन्ता नगर, मम्मीलाई सकुशल लिएर आउँछु भन्ने हिम्मत देखाएर जानुभएको थियो,’ छोरा प्रकाशले भने, ‘मम्मी भेटिइसक्नुभयो । तर, बुबाकै खोजखबर लाग्न सकेको छैन ।’